ไทยพาณิชย์ขายกองตราสารหนี้จ่ายสูง3.4%
บลจ.ไทยพาณิชย์ เดินหน้าลุยขายกองทุนตราสารหนี้อายุ 3 เดือน - 1 ปี ชูผลตอบแทนสูงสุด 3.40% ต่อปี
3 มิ.ย. 2554

บลจ.ไทยพาณิชย์ เดินหน้าลุยขายกองทุนตราสารหนี้อายุ 3 เดือน - 1 ปี ชูผลตอบแทนสูงสุด 3.40% ต่อปี
นางโชติกา สวนานนท์ กรรมการผู้อำนวยการ บริษัทหลักทรัพย์จัดการกองทุน ไทยพาณิชย์ เปิดเผยว่า บริษัทอยู่ระหว่างเสนอขายกองทุนพร้อมกัน 4 กองทุน มูลค่ารวม 18,000 ล้านบาท ซึ่งมีระยะเวลาการลงทุนตั้งแต่ 3 เดือนถึง1 ปี เช่น เงินฝากธนาคารต่างประเทศผสมตราสารหนี้สกุลเงินเหรียญสหรัฐฯ ประเภท Euro Medium Term Note ตั๋วเงินคลัง พันธบัตรรัฐบาลไทยผสมเงินฝากธนาคารต่างประเทศ คาดให้ผลตอบแทน 2.30-3.40% ต่อปี  ด้วยมูลค่าเงินลงทุนขั้นต่ำแต่ละกองทุน 10,000 บาท
กองทุนที่เสนอขายตั้งแต่วันนี้ไปจนถึงวันที่ 6 มิ.ย.2554 ประกอบด้วย กองทุนเปิดไทยพาณิชย์ตราสารหนี้ต่างประเทศ 1Y3 มูลค่ากองทุน 10,000 ล้านบาท อายุ 1 ปี คาดผลตอบแทนประมาณ 3.40% ต่อปี พร้อมปิดความเสี่ยงจากอัตราแลกเปลี่ยนเรียบร้อยแล้ว โดยมีนโยบายลงทุนใน Euro Medium Term Note (EMTN) ของ The Export-Import Bank of Korea และ  The Korea Development Bank ประเทศเกาหลีใต้ ซึ่งมีอันดับความน่าเชื่อถือ A+(Fฟิทช์) ในสัดส่วน 25% เท่ากัน สัดส่วนที่เหลือเป็นเงินฝากธนาคาร China Construction Bank  25% เงินฝากธนาคาร Bank of China 20%  อันดับความน่าเชื่อถือ A(ฟิทช์)  และพันธบัตรรัฐบาลไทย 5% กองทุนเปิดไทยพาณิชย์พันธบัตรรัฐบาล 3M53 มูลค่า 3,000 ล้านบาท อายุ 3 เดือน เน้นลงทุนในตั๋วเงินคลัง 99% ส่วนที่เหลือเงินฝากประจำธนาคารไทยพาณิชย์ คาดผลตอบแทนประมาณ 2.30% ต่อปี     
นอกจากนี้ ยังมีกองทุนเปิดไทยพาณิชย์ตราสารหนี้ 3M14  มูลค่า3,000 ล้านบาท อายุ 3 เดือน คาดผลตอบแทนประมาณ 2.60% ต่อปี มีนโยบายลงทุนในพันธบัตรรัฐบาล 55%  ส่วนที่เหลือลงทุนในเงินฝากธนาคารบาร์เคลย์ 25% และเงินฝากธนาคาร HSBC Middle East 20% มีอันดับความน่าเชื่อถือ F1+(ฟิทช์) และกองทุนเปิดไทยพาณิชย์พันธบัตรรัฐบาล 6M95 มูลค่า 2,000 ล้านบาท  อายุ 6 เดือน คาดผลตอบแทนประมาณ 2.50% ต่อปี  เน้นลงทุนในตั๋วเงินคลัง 99% ส่วนที่เหลือเงินฝากประจำธนาคารไทยพาณิชย์   โดยทั้งสองกองทุนนี้เสนอขายจนถึงวันที่ 7 มิ.ย.นี้